Сёлета мне пашанцавала трапіць на маладзёжны абмен для музыкантаў, што цікавяцца фальклорам, “Ethno Bosnia-Herzegovina”. Ён прайшоў у Тузле, трэцім па памеры горадзе Босніі і Герцагавіны. Такія ж імпрэзы пад брэндам “Ethno” ладзяцца шмат дзе ў Еўропе, а таксама ў Аўстраліі, Індыі ды Угандзе. Яны будуюцца па адным прынцыпе: прадстаўнікі розных краін прапануюць астатнім удзельнікам для развучвання фальклорныя мелодыі, песні ці танцы, і потым творы выконваюць усе разам. На “Ethno Bosnia-Herzegovina” вывучанае за дзень мы дэманстравалі на плошчах Тузлы, дзе адпачываюць мясцовыя жыхары і турысты.